**Starnfeld Iván †**

(Budapest, 1930. április 18. – Budapest, 2009. április 27.)

Édesapja báró Starnfeld Aladár gépészmérnök, édesanyja Hajdú Mária és öccse, Aladár 1944-ben Erdélyből érkezett Magyarországra. Iván 1949-ben a budapesti Református Gimnáziumban érettségizett, de tanulmányait származása miatt nem folytathatta. 1957 március 9-én esküdött örök hűséget Szántó Juditnak, akitől két gyermeke – Márta (1965) és Péter (1968) született. 1985-ben végzett a Testnevelési Főiskola sportszervező szakán.

Egész élete a vitorlázáshoz köti. Magyarországon 1947-ben ő építette az első Cadetot, majd több M-jollét. Éveken keresztül a Budapesti Vasasban, Siófokon vitorlázott, Kalózban versenyzett. Később a Vasas szakosztályvezetője lett. Az egyesület telephelyet cserélt az addig Almádiban működő MAHART-tal, és amikor – nem sokkal ezt követően – a Videoton fennhatósága alá került, elment a klubból. Ekkor már társadalmi munkában a Magyar Vitorlás Szövetségben dolgozott. Edzéseket vezetett és versenyeket rendezett. Egyre többet foglalkozott a sportág szervezésével. Sok szabadidővel rendelkezett, így munkája mellett, délutánonként bejárt a szövetségbe. Ranglistákat számolt, kiírásokat készített és mindenben segített. 1973-ban felkérték a Szervezési Bizottság vezetésére, amit örömmel vállalt. 1975-ben pedig főállású főtitkár lett. Akkor már egy éve nem volt elnöke a szövetségnek, ezért ő vitte az ügyeket. Jó kapcsolata volt a szövetségi kapitány Sigmond Andrással és dr. Tóth Lászlóval, aki 1978-tól 1986-ig az MVSz elnöki tisztét töltötte be. Sikeres időszak volt, számos világversenyt rendeztünk, a sportolók komoly sportsikerek értek el. 1997-ben nyugdíjba ment, de élete végéig dolgozott.

Elégedett volt a versenyző hajó számának növekedése, a magyar vitorlázók világ- és Európa-bajnoki szereplése, a Balatonon egyre nagyobb számban rendezett nemzetközi regatták láttán, de fájlalta az olimpiai osztályok eredménytelenségét és az utánpótlás helyzete keserítette el.